PREDKLADACIA SPRÁVA

Materiál sa predkladá ako iniciatívny na základe potreby riešenia prevodu vlastníctva prebytočného nehnuteľného majetku štátu v správe štátnej rozpočtovej organizácie Ústredného kontrolného a skúšobného ústavu poľnohospodárskeho v Bratislave (ďalej len „ÚKSÚP“) v zriaďovateľskej pôsobnosti Ministerstva pôdohospodárstva SR. Ide o areál pracoviska Skúšobnej stanice Detva, katastrálne územie Detva, ktorej prevádzka bola zrušená a činnosť bola ukončená z dôvodu výrazných strát. Prevodom vlastníctva sa zabezpečí účelné a hospodárne naloženie s prebytočným nehnuteľným majetkom štátu, ktorý správcovi neslúži a ani v budúcnosti nebude slúžiť na plnenie úloh v rámci predmetu jeho činnosti alebo v súvislosti s ním.
 Predkladaný materiál bude mať finančný dosah na verejné financie, pretože z dôvodu prevodu prebytočného nehnuteľného majetku štátu dôjde k vyššiemu plneniu príjmov v kapitole MP SR a tým aj príjmov štátneho rozpočtu z predaja nehnuteľnosti, ktoré neboli rozpočtované, a to za predpokladu, že sa prevod vlastníctva uskutoční minimálne za cenu primeranú, to znamená za cenu podľa znaleckého posudku. Zároveň dôjde k zníženiu výdavkov štátneho rozpočtu v súvislosti s úsporou prostriedkov ÚKSÚP v položkách daň z nehnuteľnosti a výdavkov na strážnu službu.